Oleg Pissarenko

**Oleg Pissarenko** (sündinud 8. juulil 1978 Narvas) on eesti helilooja, pianist ja kitarrist.

Pissarenko lõpetas Georg Otsa nimelise Tallinna Muusikakooli levimuusika osakonna soolokitarri erialal Mart Soo klassis 2001. aastal. Tegutseb vabakutselise muusikuna, viljeledes originaalloomingut, mida on nimetatud džässminimalismiks ehk "muusikaks oma lihtsuses ja loomulikkuses" ning hüpnagoogiliseks minimalism/post-rokk-džässiks.

Ta on tuntud oma tabavate ütlemiste ja karismaga. Pissarenko loob ja esitab omanäolist minimalistlikku instrumentaalmuusikat juba enam kui 20 aastat, käies oma helikeele arengus teekonna džässist ja postrokist kaunikõlalise klaverimuusikani. Tema helimaailma on kirjeldatud kui “muusikat oma lihtsuses ja loomulikkuses”, „aegamisi õidepuhkevat rõõmu”, „light-nirvanat”, „läbipaistvat jazzi” ja „midagi enamat kui muusika”.

2013. aastal sai Oleg Pissarenko Eesti Rahvusringhäälingu aasta muusiku auhinna.

2018. aastal pälvis Oleg Pissarenko Valgetähe V klassi teenetemärgi.

## Diskograafia
### Pissarenko autorialbumid
* "IHTYS" (ARM Music 2002) / Oleg Pissarenko Quartet, külalisena plaadil Ain Agan
* "The Little One’s" (MT Holding 2004) / Oleg Pissarenko Trio, Deniss Pashkevics, Andre Maaker, Taavo Remmel ja keelpillikvartett "Noobel nelik", külalisena plaadil Hedvig Hanson
* "The Book’s Burning" (MT Holding 2005) / Oleg Pissarenko Band, Jaak Lutsoja ja Deniss Pashkevics, külalisena plaadil Hedvig Hanson
* "Valguse värvid" (MT Holding 2007) / Oleg Pissarenko Band, Jaak Lutsoja ja Deniss Pashkevics, külalisena plaadil Tõnis Mägi
* "Prii lapse ilm: Free Child World" (Pissarenko 2009) / Oleg Pissarenko Band
* "A2O" (Agan/Pissarenko 2010)/ duo koos Ain Aganiga
* "Kes Sa Oled / Who Are You" (Pissarenko 2012) / Oleg Pissarenko Band
* "Point" (Pissarenko Productions Ltd 2015) / Oleg Pissarenko Band
* "Armastuse muusika" (Pissarenko Productions Ltd 2019) / Oleg Pissarenko
* "Soul's Journey" (Pissarenko Productions Ltd 2021) / Oleg Pissarenko
* "Jalutuskäik iseendaga" (Pissarenko Productions Ltd 2022) / Oleg Pissarenko

### Muud salvestised
* "Mi Tango en Buenos Aires" NordicSounds meets Pipi Piazzolla (Tutl 2005) Villu Veski
* "What Color Is Love" (Emarcy / Universal 2003) Hedvig Hanson
* "Laulud Hingest" (Global Music Group 2003) Revalia Kammermeeskoor
* "Kuu Lõhn" (Su Music 2005) Siiri Sisask

## Ansamblid ja koostöö
* Oleg Pissarenko - klaver (alates 2021)
* Oleg Pissarenko ja Villu Veski (alates 2021) – Villu Veski saksofonid ja Oleg Pissarenko klaver
* Oleg Pissarenko Band (2004–2016): Raun Juurikas (klahvpillid), Oleg Pissarenko (kitarr), Mihkel Mälgand (bass ja kontrabass) ning Ahto Abner (löökriistad).
* Oleg Pissarenko Trio (2002–2012): Jaak Lutsoja (akordion), Oleg Pissarenko (kitarr), Taavo Remmel (kontrabass) ja Ara Yaralyan (kontrabass, 2002–2004).
* Oleg Pissarenko Quartet (2000–2003): Meelis Unt (saksofon), Oleg Pissarenko (kitarr), Taavo Remmel (kontrabass) ja Tanel Ruben (löökriistad).
* Agan-Pissarenko Duo (2010–2012): Ain Agan – elektri- ja *fretless*-kitarr ja Oleg Pissarenko (akustiline kitarr).

Pissarenko on teinud koostööd veel paljude muusikute ja teiste loovisikutega, näiteks Hedvig Hanson, Andre Maaker, Guido Kangur (kava "Mälestuste jõgi"), Daniel Pipi Piazzolla ja Deniss Pashkevics. Ta on osalenud projektides "Tango Nuevo" (DVD 2003) (Villu Veski ja Tiit Kalluste), "Laulud hingest" (CD 2003) (Hirvo Surva ja Siiri Sisask) ning andnud kontserte koos Tõnis Mäega. Ta on esinenud džässilavadel ja festivalidel Eestis, Taanis, Rootsis, Prantsusmaal, Hollandis, Belgias, Soomes, Venemaal, Ukrainas, Inglismaal, Lätis ja Leedus.

Oleg Pissarenko on tegutsenud arranžeerijana. Tema instrumentaal- ja vokaalseadeid on esitanud ja salvestanud näiteks Eesti Noorte Sümfooniaorkester, Tallinna kammerorkester, kammermeeskoor Revalia, ansambel Noorkuu, keelpillikvartett Noobel Nelik, samuti Kersti Ala-Murr, Jaak Lutsoja, Tõnu Jõesaar ning Lilian Jõesaar (CD "Vaikimine oleks vale..." 2010), Margarita Voites, Tõnis Mägi (teose "Tarkus" kooriseaded), Kait Tamra ja Siiri Sisask. 2007. aasta Noorte laulupeol esitati kolme Oleg Pissarenko arranžeeringut: rahvaviisid "Haanja miis" ja "Õekesed ellale" ning Kait Tamra "Kodu".

## Džässikultuur ja -haridus

Aastatel 2005–2019 elas Pissarenko Tartus.

Pissarenko on Heino Elleri nimelise Tartu Muusikakooli rütmimuusika osakonna asutaja ning oli selle juhataja ja pedagoog aastatel 2007–2015 ning džässiürituste korraldaja, sealhulgas kontserdisarja "Rajamuusika" kunstiline juht, Tartu Jazziklubi ja Narva Jazziklubi algataja, kunstiline juht ja eestvedaja ning rahvusvahelise džäss- ja rütmimuusika festivali IDeeJazz peakorraldaja .

Alates 2010. aastast on Pissarenko Eesti Jazzliidu juhatuse liige ning 2013. aastast Eesti Rütmimuusika Hariduse Liidu juhatuse liige.

Sama aasta sügisest on Pissarenko käe all jõudnud Eesti Rahvusringhäälingu Raadio 4 kuulajateni iganädalased muusikasaated "Džässipark" , mis tutvustavad venekeelsele kuulajaskonnale Eesti džässmuusikat ja -muusikuid.

## Tunnustus
* 2012 Tartu Kultuurikandja (kultuurikorraldaja)
* 2013 Eesti Rahvusringhäälingu aasta muusik
* 2013 Eesti Kultuurkapitali helikunsti sihtkapitali aastapreemia (Tartu džässmuusikaelu edendamise eest)
* 2016 Tartu Ülikooli Narva kolledži kuldmärk
* 2018 Valgetähe V klassi teenetemärk

## Viited

## Välislingid
*Oleg Pissarenko koduleht
*Soundcloud
*Facebook
*Youtube
*YouTube=Oleg+Pissarenko
*Karmen Rebane. Oleg Pissarenko tutvustab uut autoriplaati "Jalutuskäik iseendaga" kultuur.err.ee 03.08.2022
*Hedvig Hanson. Oleg Pissarenko uus elu: “Vaimse targa mehe kuvand hakkas mind häirima" edasi.org 24.02.2021
*Merit Maarits. Oleg Pissarenko uus plaat ilmub kontsertversioonis kultuur.err.ee 05.08.2019
*Igor Garšnek. Oleg Pissarenko uue plaadi point on minimalism Sirp, 19.06.2015
*Michael Amundsen. The Conversation – Oleg Pissarenko. Tallinn Arts, 03.2014
* Margus Haav. Prii lapse ilm. Intervjuu Oleg Pissarenkoga ajakiri Muusika, 11.2013
* Hedvig Hanson. Nädala plaat. Veenev elementaarsus Elu24, 14. mai 2012
*Mart Niineste. Oleg Pissarenko sära Jazzkaare kohal Eesti Päevaleht, 26. aprill 2012
*Mart Niineste. Oleg Pissarenko vs The Flow: neli pead klassivahet Eesti Päevaleht, 25. aprill 2012
*Ivo Heinloo. Oleg Pissarenko salapärased paralleelmaailmad Jazzkaar, 24. aprill 2012
*Madis Must. Oleg Pissarenko bandi terviklik etteaste Tartus jazzkaar.ee, 2012
*Tiia Linnard. Tartus teeb džässiilma meie mees Narvast. Põhjarannik, 15. jaanuar 2013
*Mart Niineste. Oleg Pissarenko: leidsin tee lihtsuse maailma Eesti Päevaleht, 29. september 2009
*Raimu Hanson. Oleg Pissarenko leidis muusikast lihtsuse Tartu Postimees, 16. september 2009
*Jazzkaar. Oleg Pissarenko trio: kaunis kodumaine jazz! jazzkaar.ee, 4. märts 2004
*Jazzkaar. Kui kitarristil on ilumeel jazzkaar.ee, märts 2004
*Jazzkaar. Oleg Pissarenko Quartet jazzkaar.ee, 1. jaanuar 2003